b'\n_START_ARTICLE_\nGrban\xc4\x8dastolistna pane\xc5\xa1plja\n_START_SECTION_\nOpis\n_START_PARAGRAPH_\nGrban\xc4\x8dastolistna pane\xc5\xa1plja dose\xc5\xbee v vi\xc5\xa1ino med 3 in 4 metre in ima okroglaste vejice, sivo lubje ter premenjalno name\xc5\xa1\xc4\x8dene, enostavne, ovalne liste, dolge med 35 in 70 mm in \xc5\xa1iroke med 20 in 40 mm. Mlade vejice so sprva dlakaste, kasneje pa dla\xc4\x8dice odvr\xc5\xbeejo in postanejo gladke. Listni peclji so dolgi med 4 in 6\xc2\xa0mm in so obi\xc4\x8dajno goli. Listi so zgrban\xc4\x8deni in so po zgornji strani temno zelene, po spodnji pa sivozelene barve. Spodnja stran je pora\xc5\xa1\xc4\x8dena z gostimi, kratkimi dla\xc4\x8dicami, ki so \xc5\xa1e posebej goste ob sekundarnih \xc5\xbeilah. Ob vsakem listu je prilist, dolg med 3 in 5 mm, ki pa odpade kmalu po tem, ko se list odpre._NEWLINE_Cvetovi so zbrani v \xc4\x8de\xc5\xa1ulje, \xc5\xa1iroke med 3 in 5 cm, v katere je zbranih od 12 do 30 belih cvetkov. Posamezen cvet ima 5 ven\xc4\x8dnih in 5 \xc4\x8da\xc5\xa1nih \xc4\x8distov, v premeru pa dose\xc5\xbee med 7 in 8\xc2\xa0mm. V posameznem cvetu je od 20 do 22 pra\xc5\xa1nikov. Na severni polobli rastlina cveti med majem in julijem._NEWLINE_Plodovi so rde\xc4\x8de okrogle jagode s premerom 6 do 8 mm, v katerih je 4-5 semen.'